Katrine Maria Eponine Strøm

Katrine Maria Eponine Strøm (født 23. februar 1977) er en norsk regissør, forfatter og scenekunstner fra Andøy kommune. 

Strøm er utdannet ved Akademi for figurteater i Østfold og forfatterstudiet ved Universitetet i Tromsø. Hun leder kunstnergruppen Katma, som ble etablert i 2003. I sitt arbeid med Katma lager Strøm forestillinger for barn og unge i en krysning mellom teater, dans, figurteater, poesi og performance. Forestillingene spilles uten ord og skaper univers av undring og utfoldelse, som både utvider barns forståelse av hva teater kan være og som tilgjengeliggjør scenekunst for de aller minste.  Strøm vant Heddaprisen for Katma produksjonen Ritsj i 2020. I 2020 produserte Strøm i samarbeid med Hålogaland Teater forestillingen Utsikt, som var en smittevennlig forestilling for barnehagebarn, spilt gjennom vinduet til barnehagen. Forestillingen gjorde stor suksess og ble sendt på turné både gjennom Hålogaland Teater og Unge Viken. 

I 2008 var Strøm festspillkunstner under Festspillene i Nord-Norge, som tidenes yngste kunstner som var blitt valgt til denne hederen. Det samme året ble hun kåret til Årets scenekunstner av Danse- og teatersentrum.  

Per 2023 er hun også leder for barne- og ungdomsteatret Lille Hålogaland Teater, som hun i sin tid ble hentet av daværende teatersjef Iren Reppen for å etablere ved Hålogaland Teater. Strøm har skrevet manus og hatt regi for flere av disse gruppenes produksjoner, blant annet den kritikerroste forestillingen Takk for alt.  

I 2015 debutere hun som filmregissør med en musikkvideo til The Builder for bandet Violet Road. Hun har også skrevet filmmanus til kortfilmen Myrhull.

Bibliografi 
 Syv pepperkaker (1997)
 24 følelser av jul (2001)
 Salt : en gråtebok (2002)
 Teaterfeber : 25 år på skråplanet (2001)
 Virginia og julenissen (2012)

Priser 
 Danse- og teatersentrums scenekunstpris, 2008
 Gullsekken for beste produksjon for Den kulturelle skolesekken, 2010
 Heddaprisen for beste barneforestilling, (vunnet for forestillingen Ritsj) 2020

Produksjoner (i utvalg) 

 2022 Splæsj
 2021 Takk for alt
 2021 Bølgebrus
 2020 Utsikt
 2019 Ritsj
 2016 Mørkemodig

Referanser

Eksterne lenker 
 Magisk teater om mørket Harstad Tidendes anmeldelse 20. juni 2016 av Katma teaterkompanis forestilling Mørkemodig. Besøkt 20. januar 2018. 
 Om Katrine Strøm  på kompaniet Katmas hjemmesider 
 https://www.katma.no/ 

Personer fra Andøy kommune
Norske forfattere
Norske dramatikere
Norske barnebokforfattere
Norske dukkespillere